Tamási Áron **Hegyi patak** című alkotásának színpadi bemutatását javaslom következő évadunkban. A szerzőnek ez az 1957-ben írt színműve eddig még sohasem szerepelt repertoárunkban. Tamásinak ezt az eddig még nem látott művének premierje október végén lehetne. Ez a drámai színjáték három felvonásból áll, a felvonások között 15 perc lesz a szünidő.

A történet a 2. világháborút megelőző években játszódik. Ez a különös mű először a Világi zsoltár címet viselte.Helyszíne a fakitermelők világa, erdőségben, távol a falvaktól játszódik a darab, melynek szereplői megnevezés szerint erdei munkások, de aligha van közük a hétköznapi

foglalatossághoz, mert Ciprián „rendjéből kiszakadt szerzetes”, Vikáros „vándor doktor”, Lázár „vadász-madarász”, Tiri Dorót „enyhe jehovista”, Linka „gyógyásznő”, Terge többvallású „kóbor katona” – egy fogadóra való szürrealista társaság. Bár kevésbé élénken replikáznak, mint a korábbi Tamási játékok székelyei, a *Hegyi patak*ot mint előadást kacaghatjuk három felvonáson át, ugyanakkor Tamási Áron példázata komoly figyelmet követel.

A darabban Ciprián és Vikáros hitvitája zajlik. Ciprián a hit megszállottja, Vikáros pedig az anyag híve – s az ő vitájuk kérdése: mi szerint működik a világ? Középkori műfaj újkori változatát teremtette meg Tamási színháza. Feltűnő, hogy Tamási korábbi darabjai mesés tájakon vagy a székely faluban játszódnak, de itt kies vidék, a hegyi magaslaton akár egy világ fölötti gyülekezet bolyong és viaskodik. Itt minden megtörténhet. Ami itt a disputa mögött cselekmény, az Anka és Fülöp szerelme, házassága, majd a darab végén a gyermekáldás örömhíre. A leányka ikreknek ad életet, s a fiú és leány földre érkezése zsoltáros magasságba emeli a viszálykodókat. Vikáros el is hal, Ciprián zokogásában omlik össze, Gidró gazda pedig a gyermekben megszületett és megtisztult Jövendőt hirdeti: „…és bétöltjük reménységgel a világot, amely minden percében a kezdet és a vég” – ez Tamási Áron testamentumának is tekinthető. A Rend úgy áll helyre, hogy gyermekek, ikrek születésében Ég és Föld összetalálkozik, mert: „Temérdek baj van úgyis ebben a fortyogó világban! Kell hát a gyermek, aki a bajból és a szenvedésből kivezesse majd az embereket!” – mondja Fülöp a kerek világ örvendésében.

Külső és belső problémákkal küzdő világunkban különösen időszerűnek találom Tamási művének üzenetét. Életünk kiteljesedését nem a magasztos eszmék fogják biztosítani, hanem a családi élet és gyermekek születésének boldogsága, Test és Lélek harmóniája. Különösen fontos lenne, hogy minél szélesebb rétegek megismerjék ezt a darabot.